Марко Ганчев
Животът е кратък, изкуството
вечно

chitanka.info

Арс лонга, вита бревис ест.

Човешкият живот е кратък.

Човек живее само днес,

изкуството — и по-нататък.

Сентенция без недостатък,

и днеска буди интерес:

„Арс лонга, вита бревис ест“.

Арс лонга, вита бревис ест —

то утешавало човека.

Нерон отровил като пес

човека философ Сенека,

Сенека рекъл си: — Ех, нека!

Какво че аз умирам днес —

арс лонга, вита бревис ест.

Арс лонга, вита бревис ест.

Овидий лашват го в Кюстенджа

и то се знае, бил злочест,

но казвал: — Няма що да хленча,

нито да пиша във Кюстенджа

протестни песни за протест —

арс лонга, вита бревис ест.

Арс лонга, вита бревис ест.

Животът си остава кратък.

Особено пък за онез,

които влагат без остатък

живота си, та по-нататък

изкуството да крачи с чест.

Арс лонга, вита бревис ест…

1977

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.